House

House er betegnelsen på en elektronisk dansemusikk-sjanger som oppstod i nattklubb-miljøer i Chicago på midten av 1980-årene. House videreførte «essensen i disco - dens rytmer, dens basslinjer, dens ånd - gjenskapt på utstyr som var like mye leker som de var musikkinstrumenter, av ungdom som var mer klubbere enn musikere».
Betegnelsen ble først brukt om klubbscenen som musikksjangeren sprang ut av. Ordet house kommer fra nattklubben The Warehouse, og refererte opprinnelig til musikken som ble spilt der. På slutten av 80-årene spredte house seg til Europa og ble spesielt populær i Storbritannia. Siden slutten av 1980-årene har det oppstått en rekke undersjangre, som deep house, hip house, ghetto house, progressive house, ambient house og electro house, men felles for alle er dansegulv-orienterte og stødige «four-to-the-floor»-beats produsert med elektroniske instrumenter som trommemaskiner, synthesizere, og samplere.
Eksempler på populære house-artister er Daft Punk, Justice, Basement Jaxx, Deadmau5, David Guetta og Armand Van Helden. Blant artister som har hentet inspirasjon fra house er Primal Scream, Happy Mondays og Clubstrophia.

Houses opprinnelse

House oppstår i Chicago på midten av 1980-årene i et samspill mellom byens DJ-er, som er på jakt etter dansbare plater med enkle, repetitive trommespor, og byens ungdom, som med billige elektroniske instrumenter og musikkutstyr blir musikkprodusenter på gutterommet.
Chicagos klubbscene ledes av DJ-ene Frankie Knuckles og Ron Hardy. Franke Knuckles spiller på The Warehouse og senere The Power Plant, mens Ron Hardy spiller på The Music Box. Frankie Knuckles spiller i hovedsak disco, mens Ron Hardy i større grad prøver ut nye plater, deriblant plater produsert i Chicago.
På radiokanelen WBMX mikses plater live av DJ-crewet The Hot Mix 5, som ledes av Kenny «Jammin» Jackson. The Hot Mix 5 spiller blant annet europeisk new wave- og synth pop-plater, inkludert britiske grupper som Depeche Mode, Human League og Gary Numan, samt italo disco-singler som «You Must Feel the Drive» av Doctors Cat, «MBO Theme» og «Dirty Talk» av Klein & MBO, og «A Love Supreme» og «Problemès D'Amour» av Alexander Robotnick. Disse låtene er synthesizer-baserte og dermed enkle å mikse. De synthesizer-baserte europeiske platene som The Hot Mix 5 spiller på radio blir en viktig inspirasjonskilde for Chicagos kommende house-produsenter.
På begynnelsen av 1980-årene har elektroniske instrumenter og innspillingsutstyr, ikke minst trommemaskinene Roland TR-808 og Roland TR-909 og bass-synhtesizeren Roland TB-303, blitt så billig at helt vanlige folk har råd til dem. Ungdom og klubbere uten noen form for musikk-utdannelse får tak i utstyret og begynner å lage musikk på gutterommet.
I 1985 utgis de to første house-singlene: «Your Love» av Jamie Principle, og «On and On» av Jesse Saunders. Den hypnotiske singelen «On and On» inneholder elementer som blir malen for det tidlige house-«soundet», som bruken av bass-synthesizer (Roland TB-303), trommemaskin (Roland TR-808), synthesizer (Korg Poly-61), og minimalt med vokal.
I 1986 gir Marshall Jefferson ut singelen «Move Your Body», den første houselåten med piano.
I 1987 gir Phuture ut EP-en Acid Tracks. Utgivelsen. Phuture bruker basslinje-synthesizeren Roland TB-303 for å skape et syntetisk, utenomjordisk sound, og legger med det fundamentet for undersjangeren acid house.

House ut i verden

I 1987 sprer house seg til Europa og Storbritannia. De britiske DJ-ene Paul Oakenfold, Trevor Fung, Nicky Holloway, Ian Saint Paul og Danny Rampling er på ferie på Ibiza, hvor balearic-DJ-er spiller en miks av dansbare plater, deriblant house fra Chicago, for klubbere som tar ecstacy og danser hele natten til soloppgang. Oakenfold og vennene drar tilbake til London og gjenskaper Ibiza på nattklubben Project Club. Kombinasjonen house, balearic beats og ecstasy blir populær og sprer seg til nattklubber som Shoom, Spectrum og The Trip i London og The Haçienda i Manchester.
I 1987 havner singelen «Pump Up the Volume» av M/A/R/R/S øverst på de britiske topplistene.
I 1988 arrangeres de første rave-massefestene, hvor tusenvis av britiske ungdommer samles på jorder utenfor byen for å danse til house og beslektede sjangre, og innen utgangen av 1989 arrangeres disse festene over hele Storbritannia. Perioden får senere betegnelsen «The Second Summer of Love».
I 1990 gir Madonna ut singelen «Vogue», en av de første crossover-hitene. The Orb gir ut singelen «Little Fluffy Clouds», en av de første låtene i undersjangeren ambient house. Leftfield gir ut singelen «Not Forgotten», en av de første låtene i undersjangeren progressive house. Primal Scream gir ut singelen «Loaded», en av de første låtene i undersjangeren indie dance.
I 1995 gir Daft Punk ut singelen «Da Funk», en av de første låtene i undersjangeren french house.
I 1997 gir Basement Jaxx ut singelen «Raw Sh*t», en av de første låtene i undersjangeren electro house.
I 2000 gir Daft Punk ut singelen «One More Time».